钦定古今图书集成/历象汇编/庶征典/第027卷 > 《图书编》 > 《星度职方合论》
## 钦定古今图书集成/历象汇编/庶征典/第027卷 > 《图书编》 > 《星度职方合论》

《周礼》冯相保章氏司天察变，皆有定职，不可易也。自
是而后，各国代有其官，而占测之法，往往见诸史册。
至汉诸家，滥觞愈极矣。且自星度言之，《灵宪论》曰：“中
外常明者百有二十四，可名者三百二十，为星二千
五百，微星之数万有一千二百五十。”庶物蠢动，咸有
系命，而星之变昭焉。三垣之外，有中星者，圣人南面
视四时之中以布政者也。详著于《尚书》，鸟、火、虚、昴之
四宿，而《月令》之中星，与《大统》之中星，又不同焉。观孔
颖达之疏陈详导之书可见矣。至于经星，则二十八
宿之分，罗四方而奠其位；纬星则太白、辰星、填岁、荧
惑之别，尽周天以稽其行。经则随天，而纬则顺度。荧
惑者迭见，是咎之方尢，难豫定者也。至若瑞星，出于
《隋志》“景星，周伯含誉格泽”是也。而《中兴志》“瑞十有二
焉”，何其多乎？或者谓元保以下悉系妖星，是则各穷
所见矣。而分野之疑，秦、汉郡国，李、唐州县，或系之北
斗，或系之二十八宿，或系之五星，盖因地制有殊，而
为星应之迥别耳。甚者纬象以迎占，移地以合术，而
吉凶之僭，其能一定乎？日有中道，月有九行，或出之
司天考，或详之王朴之论，或定之王蕃之占，盖因度
数不齐，而为运行之差异耳。甚者疑井宽而鬼狭，岁
疾而填迟，而占测之宜，其能的据乎？世久术湮，而象
纬之学得其要者盖亦寡矣。自今观之，盍因其故而
推之乎？是故中星也，察四仲则据《尧典》之详，而孟季
则本《月令》之演经星也，观方位则审一定之则，而罗
布则验所系之星。纬星也，而顺逆休囚，旺相征焉；瑞
星也，而迟速经历，色象昭焉；九道也，据黄道以察其
纮，而七政不愆；分野也，据限度以明其地，而二十八
宿不乱。要而论之，各有一定之故。系象环于九道，度
数错于周天。吾知黄道大差，九道皆定，斯其简明之
法耳。故先儒曰：“不难于规赤道，而难于规黄道。”亶其
然乎？能循其故而星变之周旋于外者，凌历薄蚀，飞
孛顺逆，虽若不齐，随所值之方，察各分之地，一推筭
焉，而往来愆忒之应莫能逃矣，又何必稽之元远，然
后谓之观天文也哉？《周礼》司徒职方氏掌地制域，皆
有成规，不可易矣。自是而后，历代互有攻伐，而经理
之宜，每每垂诸《编谟》。至元狩以来，土地愈广矣。且自
外国言之，西尽于阒、龟兹，东极夫馀、挹娄，北穷楼兰，
南究瘴海，疆域不下数万馀里，釐为郡邑，设以关津，
而地之势极焉。是故朝鲜破于汉高，至武帝开之，而
立元菟、乐浪之名，隋令汉王讨之，唐令苏定方征之，
至李𪟝灭其国而暂定焉。虽处置曲尽其方，而叛合
不常，终至疲中国而无尺寸之利。南越之地，汉分儋
耳、珠崖、南海、苍梧、合浦、郁林、九真、日南等郡，而以交
州刺史领之。武德有总管之称，至德建都护之府，至
曲承美夺其地而贾乱焉。虽防御各有其道，而继代
不一，终至事远征而无输服之诚。左将之击，可谓尽
制置之法矣，卒之夏参来降，而增真番临屯之部，岂
中华之力果能致之乎？亦其敌之相疑成之耳。朱镐

致之乎？又外国地远，而经略之久，得其实者，盖亦鲜
矣，盖因其势而究之乎？是故量“远迩之宜，守要害以
扼其冲，慎边防以通其使，审内外之辨，富民力以固
其木，莅中土以纳其降。”或航海也，严太宗之禁，勿使
之知险夷虚实之情，而南、邕、鸭绿牙校不得以私通；
或谕蛮也，谨贞观之符，勿使之行欺诈异同之术，而
渤海、交州夷使咸怀其至信。要而言之，各有不异之
势也。若事外而忘内，虚己以制人，吾知众不可使，地
不可耕，斯其财力俱困耳。故先儒谓“不难于勤远，而
难于笃近”，信其然乎？能究其势，而土地之控制于外
者，广狭奢俭，理乱贫富，虽若不齐，随五方之制，鉴绝
域之图，一酌量焉，而缓急轻重之理莫能越矣。何必
谋之遐徼，然后谓之知地理也哉？是故天文之观，观
以故也，而莫详于淳风之“浑仪”，一行之“游仪”而已矣。
其他隐楼覆矩，铁极铜匦，各有一时之妙，而占测之
法，皆出二子技艺之馀。地理之察，察以势也，而莫备
于商之《四方诰令》，周之《王会图》而巳矣。其他拓边启
衅，事远勤兵，各精一时之业，而绥怀之道，罕出二代
包罗之外。由是观之，牵合事应之变，徼幸分外之图，
皆昔人无益之举耳，而岂所以垂谟后世也哉。